《朕恭谒祖陵至敖汉睹此岩悬水跳珠琮琤蒙古游牧地所少也因名此水为玉瀑而繫以诗》
清代·弘历

椒列巘，点丹枫，树色烟容绿间红。始信人间无玉阙，水晶帘内水晶宫。

却笑拘墟李谪仙，匡庐当目便茫然。飞流讵止三千尺，绝胜银河落九天。

沈沈碧潭毛发寒，琮琤不断仙佩珊。浑如白傅歌中句，大珠小珠落玉盘。

清渫萦回受复斟，忘筌坐对可观音。何须隐约求弦指，已写成连山水心。

玉名名瀑玉谁名，名相由来总现成。逝者如斯来不舍，长怀尼父在川情。